钦定古今图书集成/明伦汇编/氏族典/第119卷 > 陈叔慎
## 钦定古今图书集成/明伦汇编/氏族典/第119卷 > 陈叔慎

按《陈书岳阳王叔慎传》，“叔慎字子敬，高宗第十六子
也。少聪敏，十岁能属文。太建十四年，立为岳阳王，时
年十一。至德四年，拜侍中、智武将军、丹阳尹。是时后
主尤爱文章，叔慎日夕陪侍，每应诏赋诗，恒被嗟赏。
祯明元年，出为使持节都督湘衡桂武四州诸军事、
智武将军、湘州刺史。三年，隋师济江，破台城，隋行军”
元帅清河公杨素兵下荆门，别遣其将庞晖将兵略
地，南至湘州。叔慎乃置酒，会文武僚吏，刑牲结盟，仍
遣人诈奉降书于庞晖，晖信之，克期而入。叔慎伏甲
待之，晖令数百人屯于城门，自将左右数十人入于
厅事。俄而伏兵发，缚晖以徇，尽擒其党，皆斩之。叔慎
招合士众，数日之中，兵至五千人。衡阳太守樊通、武
州刺史邬居业皆请赴难，未至，隋遣中牟公《薛胄》为
湘州刺史，闻庞晖死，乃益请兵。隋又遣行军总管刘
仁恩救之。叔慎败，胄乘胜入城，生擒叔慎、居业及其
党十馀人，秦王斩之于汉口。叔慎时年十八。